*****

ΚΑΝΟΝΙΣΜΟΣ (ΕΟΚ) αριθ. 3331/87 ΤΗΣ ΕΠΙΤΡΟΠΗΣ

της 5ης Νοεμβρίου 1987

για τη δέκατη όγδοη τροποποίηση του κανονισμού (ΕΟΚ) αριθ. 1371/84 που καθορίζει τις διαδικασίες εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2998/87 (2), και ιδίως το άρθρο 5γ παράγραφος 7,

Εκτιμώντας:

ότι ο κανονισμός (ΕΟΚ) αριθ. 1371/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2404/87 (4), καθόρισε τις διαδικασίες εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68·

ότι το ποσό του κοινοτικού αποθέματος που αναφέρεται στο άρθρο 5γ παράγραφος 4 του κανονισμού (ΕΟΚ) αριθ. 804/68 ανήλθε, με τον κανονισμό (ΕΟΚ) αριθ. 1896/87 του Συμβουλίου (5), σε 443 000 τόνους για την περίοδο από την 1η Απριλίου 1987 έως τις 31 Μαρτίου 1988· ότι θα πρέπει να εξασφαλισθεί η κατανομή του αποθέματος αυτού για την εν λόγω περίοδο· ότι, λαμβάνοντας υπόψη τους στόχους που καθορίστηκαν για τη χορήγηση των ποσοτήτων αυτών και τα χαρακτηριστικά της γαλακτοκομικής παραγωγής στην Ισπανία, θα πρέπει να χορηγηθούν 50 000 τόνοι σ' αυτό το κράτος μέλος· ότι, λαμβάνοντας υπόψη την κατάσταση στα άλλα κράτη μέλη, θα πρέπει να διατηρηθούν αμετάβλητες για την τέταρτη περίοδο οι ποσότητες που χορηγήθηκαν κατά την κατανομή του κοινοτικού αποθέματος για τις προηγούμενες περιόδους·

ότι, βάσει του άρθρου 5γ παράγραφος 1 του κανονισμού (ΕΟΚ) αριθ. 804/68, τα κράτη μέλη μπορούν να επιτρέψουν προσωρινές χορηγήσεις, στην αρχή κάθε περιόδου δώδεκα μηνών, του καθεστώτος της συμπληρωματικής εισφοράς και για τη διάρκεια αυτής, του μέρους της ποσότητας της ατομικής αναφοράς που δεν προορίζεται να χρησιμοποιηθεί από τον παραγωγό ο οποίος την κατέχει· ότι θα πρέπει, αφενός, να προσδιορισθεί τι νοείται ως « αρχή κάθε περιόδου δώδεκα μηνών» και, αφετέρου, λαμβάνοντας υπόψη την ημερομηνία ενάρξεως ισχύος της διατάξεως που αναφέρεται στο άρθρο 5γ παράγραφος 1α του κανονισμού (ΕΟΚ) αριθ. 804/68, να προβλεφθεί διαφορετική προθεσμία για την τέταρτη περίοδο των δώδεκα μηνών·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1371/84 τροποποιείται ως εξής:

1. Στο άρθρο 1 προστίθεται το ακόλουθο εδάφιο:

«Για την περίοδο από την 1η Απριλίου 1987 έως τις 31 Μαρτίου 1988, το κοινοτικό απόθεμα που αναφέρεται στο άρθρο 5γ παράγραφος 4 του κανονισμού (ΕΟΚ) αριθ. 804/68 κατανέμεται ως εξής:

- Ισπανία: 50 000 τόνοι

- Ιρλανδία: 303 000 τόνοι

- Λουξεμβούργο: 25 000 τόνοι

- Ηνωμένο Βασίλειο (για την περιοχή

της Βόρειας Ιρλανδίας): 65 000 τόνοι.»

2. Προστίθεται το ακόλουθο άρθρο 5α:

«Άρθρο 5α

Οι προσωρινές χορηγήσεις του μέρους της ποσότητας της ατομικής αναφοράς που αναφέρεται στο άρθρο 5γ παράγραφος 1α του κανονισμού (ΕΟΚ) αριθ. 804/68 πραγματοποιούνται και καταχωρούνται εντός προθεσμίας που καθορίζεται από το ενδιαφερόμενο κράτος μέλος και το αργότερο στις 31 Ιουλίου κάθε περιόδου δώδεκα μηνών του καθεστώτος της συμπληρωματικής εισφοράς. Ωστόσο, για την τέταρτη περίοδο δώδεκα μηνών του καθεστώτος αυτού οι προσωρινές χορηγήσεις πραγματοποιούνται και καταχωρούνται το αργότερο στις 31 Δεκεμβρίου 1987.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Νοεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 285 της 8. 10. 1987, σ. 1.

(3) ΕΕ αριθ. L 132 της 18. 5. 1984, σ. 11.

(4) ΕΕ αριθ. L 219 της 8. 8. 1987, σ. 11.

(5) ΕΕ αριθ. L 182 της 3. 7. 1987, σ. 34.